PMIndiaData/PMIndiaSum huggingface dataset:
ଏନସିସି ରାଲିରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

କଳାଧନ ଓ ଦୁର୍ନୀତି ବିରୋଧୀ ଲଢ଼େଇ ବନ୍ଦ ହେବ ନାହିଁ ଯୁବପିଢ଼ି ଏବେ ଦୁର୍ନୀତିକୁ ଗ୍ରହଣ କରିବା ଲାଗି ପ୍ରସ୍ତୁତ ନୁହଁନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ଏନସିସି ରାଲିରେ ଉଦ୍ବୋଧନ ଦେଇଛନ୍ତି । ଏହି ଅବସରରେ ସେ କହିଥିଲେ ଯେ ଏଠାରେ ସମବେତ ହୋଇଥିବା ପ୍ରତ୍ୟେକ ଯୁବ ଏନସିସି କ୍ୟାଡେଟଙ୍କର ନିଜସ୍ୱ ବ୍ୟକ୍ତିତ୍ୱ ଏବଂ ପରିଚୟ ରହିଛି । କିନ୍ତୁ, ସେ ଉଲ୍ଲେଖ କରିଥିଲେ ଯେ, ଆସନ୍ତା ଏକ ମାସ ମଧ୍ୟରେ ନୂଆ ବନ୍ଧୁତା ସୃଷ୍ଟି ହେବ ଏବଂ ପରସ୍ପର ଠାରୁ ଅନେକ କିଛି ଶିଖିବାର ସୁଯୋଗ ମିଳିବ । ଏନସିସି କ୍ୟାମ୍ପ ପ୍ରତ୍ୟେକ ଯୁବକଙ୍କୁ ଭାରତର ବିବିଧ ସଂସ୍କୃତି ବିଷୟରେ ଶିକ୍ଷା ଦେଇଥାଏ ବୋଲି ସେ କହିଥିଲେ । ଏହା ପ୍ରତ୍ୟେକ ଯୁବ ତାରକାଙ୍କୁ ଦେଶ ପାଇଁ କିଛି ଭଲ କାମ କରିବା ଦିଗରେ ପ୍ରେରଣା ଯୋଗାଇଥାଏ ବୋଲି ସେ ପ୍ରକାଶ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଏନସିସି କ୍ୟାମ୍ପରୁ ହାସଲ ହୋଇଥିବା ଏହି ଉତ୍ସାହ ଜୀବନ ସାରା କ୍ୟାଡେଟମାନଙ୍କ ସହିତ ରହିବ । ସେ କହିଥିଲେ ଯେ ଜାତୀୟ ସମର ଶିକ୍ଷାର୍ଥୀ ବାହିନୀ କେବଳ ପୋଷାକ କିମ୍ବା ଏକରୂପତା ନୁହେଁ ଏହା ଏକତାର ବାର୍ତ୍ତା ଦେଇଥାଏ । ଏନସିସି ଜରିଆରେ ଆମେ ଦଳ ଗଠନ କରିଥାଉ ଯାହା ନିର୍ଦ୍ଦିଷ୍ଟ ଲକ୍ଷ୍ୟ ଓ ଅଭିଯାନରେ କାର୍ଯ୍ୟ କରିଥାଏ ଏବଂ ଅନ୍ୟମାନଙ୍କୁ ଅନୁପ୍ରାଣିତ କରେ ବୋଲି ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଏନସିସି 7ଟି ଗୌରବମୟ ଦଶନ୍ଧି ପୂରଣ କରିସାରିଲାଣି । ଏହା ବହୁ ଲୋକଙ୍କୁ ନିର୍ଦ୍ଦିଷ୍ଟ ଲକ୍ଷ୍ୟ ନେଇ କାର୍ଯ୍ୟ କରିବା ଶିଖାଇଛି । ଯାହା ଆମେ ହାସଲ କରୁଛୁ, ଆମେ ତା’କୁ ଆଜି ପାଳନ କରୁଛୁ ଏବଂ ଆଗାମୀ ଦିନରେ ଏନସିସିରେ ଅଭିଜ୍ଞତାକୁ କିପରି ଆହୁରି ପ୍ରଭାବଶାଳୀ କରାଯାଇପାରିବ ସେ ସମ୍ପର୍କରେ ଚିନ୍ତାକରୁଛୁ ବୋଲି ପ୍ରଧାନମନ୍ତ୍ରୀ କହିଥିଲେ । ଆସନ୍ତା 5 ବର୍ଷ ମଧ୍ୟରେ ଏନସିସି 75 ବର୍ଷ ପୂରଣ କରିବାକୁ ଯାଉଥିବାରୁ ଏଥିପାଇଁ କାର୍ଯ୍ୟ ଯୋଜନା ଚୂଡ଼ାନ୍ତ କରିବା ଲାଗି ସେ ସମସ୍ତ ଅଂଶୀଦାରମାନଙ୍କୁ ଆହ୍ୱାନ ଦେଇଥିଲେ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ଭାରତର ଯୁବପିଢ଼ି ଏବେ ଦୁର୍ନୀତିକୁ ଗ୍ରହଣ କରିବା ଲାଗି ପ୍ରସ୍ତୁତ ନୁହନ୍ତି । କଳାଧନ ଏବଂ ଦୁର୍ନୀତି ବିରୋଧରେ ଲଢ଼େଇ ବନ୍ଦ ହେବ ନାହିଁ ବୋଲି ସେ ଦୃଢ଼ତାର ସହ ଦୋହରାଇଥିଲେ । ଏହି ଲଢ଼େଇ ଭାରତର ଯୁବପିଢ଼ିଙ୍କ ଭବିଷ୍ୟତ ପାଇଁ ବୋଲି ସେ ଉଲ୍ଲେଖ କରିଥିଲେ । ଭୀମ ଆପ ଜରିଆରେ ଡିଜିଟାଲ କାରବାରକୁ ପ୍ରୋତ୍ସାହିତ କରିବା ଏବଂ ଅନ୍ୟମାନଙ୍କୁ ଏହି ବ୍ୟବସ୍ଥା ସହ ଯୋଡ଼ିହେବା ଲାଗି ଉତ୍ସାହିତ କରିବାକୁ ପ୍ରଧାନମନ୍ତ୍ରୀ ଏନସିସି କ୍ୟାଡେଟମାନଙ୍କୁ ଆହ୍ୱାନ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ପୂର୍ବରୁ ଲୋକମାନେ ବିଶ୍ୱାସ କରୁଥିଲେ ଯେ ଧନୀ ଏବଂ କ୍ଷମତାଶାଳୀଙ୍କର କୌଣସି କ୍ଷତି ହୋଇନଥାଏ । କିନ୍ତୁ ଆଜି ପରିସ୍ଥିତି ବଦଳିଯାଇଛି ବୋଲି ସେ ଉଲ୍ଲେଖ କରିଥିଲେ । ମୁଖ୍ୟମନ୍ତ୍ରୀ ରହିଥିବା ଲୋକମାନେ ଆଜି ସେମାନଙ୍କ ଦୁର୍ନୀତି ପାଇଁ ଜେଲରେ ଅଛନ୍ତି ବୋଲି ସେ ଦୃଢ଼ୋକ୍ତି ପ୍ରକାଶ କରିଥିଲେ । ଆଧାର ବିଷୟରେ ଉଲ୍ଲେଖ କରି ସେ କହିଥିଲେ ଯେ ଏହା ଭାରତର ବିକାଶଧାରାକୁ ସୁଦୃଢ଼ କରିବାରେ ମହାନ ଯୋଗଦାନ ଦେଇଛି । ପୂର୍ବରୁ ଯାହା ବାଟମାରଣା ହେଉଥିଲା ତାହା ଏବେ ପ୍ରକୃତ ହିତାଧିକାରୀଙ୍କ ନିକଟରେ ପହଂଚୁଛି ବୋଲି ସେ ଉଲ୍ଲେଖ କରିଥିଲେ ।
ଭାରତୀୟ ଗୋଷ୍ଠୀ କଲ୍ୟାଣ ପାଣ୍ଠି ନିୟମାବଳୀରେ ସଂଶୋଧନ ପ୍ରସ୍ତାବକୁ କ୍ୟାବିନେଟ ମୋହର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ପୌରାହିତ୍ୟରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତୀୟ ଗୋଷ୍ଠୀ କଲ୍ୟାଣ ପାଣ୍ଠି (ICWF)ର ନିୟମାବଳୀରେ କରାଯାଇଥିବା ସଂଶୋଧନକୁ ସ୍ୱୀକୃତି ମିଳିଛି । 2009 ମସିହାରେ ICWF ଗଠନ କରାଯାଇଥିଲା । ବିଦେଶରେ ବସବାସ କରୁଥିବା ଭାରତୀୟ ନାଗରିକମାନଙ୍କୁ ଆପାତ ଏବଂ ଦୁର୍ଗତି ସମୟରେ ପ୍ରାମାଣିକତା ଭିତ୍ତିରେ ଏବଂ ସର୍ବାଧିକ ଆବଶ୍ୟକତା ସ୍ଥଳେ ସାହଯ୍ୟ ସହଯୋଗ କରିବା ଏହାର ଉଦ୍ଦେଶ୍ୟ । ଏବେ ଏହି ପାଣ୍ଠିର ନିୟମାବଳୀରେ ଆବଶ୍ୟକ ସଂଶୋଧନ ଅଣାଯାଇ ଏହାର ପରିସରକୁ ଆହୁରି ବ୍ୟାପାକ ଓ ସୁଗମ କରାଯାଇଛି । ଏହି ନିୟମାବଳୀ ଅନୁସାରେ ମୁଖ୍ୟତଃ ତିନୋଟି ପ୍ରମୁଖ କ୍ଷେତ୍ରରେ ଏଭଳି ସହାୟତା ଦରିଆପାରି ଭାରତୀୟମାନଙ୍କୁ ଯୋଗାଯିବ । ସେଗୁଡିକ ହେଲା – ଆପାତକାଳୀନ ସ୍ଥିତି, ଗୋଷ୍ଠୀ କଲ୍ୟାଣ କାର୍ଯ୍ୟକ୍ରମ ଏବଂ ଦୂତାବାସିକ ସେବା ଉନ୍ନତି କ୍ଷେତ୍ର । ଏହାଦ୍ୱାରା ବିଦେଶରେ ଥିବା ଭାରତୀୟ କୂଟନୈତିକ ମିଶନ ଓ ପୋଷ୍ଟ ଅଧିକ ସକ୍ରିୟତା ଓ ସହସା ସାହାଯ୍ୟ ସହଯୋଗ ଯୋଗାଇପାରିବେ । ବିଦେଶରେ ଦୁର୍ଗତ ଭାରତୀୟ ନାଗରିକମାନଙ୍କୁ ସହାୟତା ପ୍ରଦାନ ବ୍ୟତୀତ ICWF, ଲିବ୍ୟା, ଇରାକ, ୟେମେନ, ଦକ୍ଷିଣ ସୁଦାନର ବିବାଦୀୟ କ୍ଷେତ୍ରରେ ଫସି ରହିଥିବା ଭାରତୀୟ ନାଗରିକମାନଙ୍କୁ ଉଦ୍ଧାର କରିବାରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଥିଲା । ସେହିଭଳି ସାଉଦି ଆରବରେ 2013 ର ନିତାକାତ ଅଭିଯାନ ବେଳେ ସେଠାରେ ଥିବା ବେଆଇନ ଭାରତୀୟ ଶ୍ରମିକମାନଙ୍କୁ ଉଦ୍ଧାର କରିବା ଏବଂ 2017 ରେ ଚାଲିଥିବା ଆମନେଷ୍ଟି ଅଭିଯାନରେ ମଧ୍ୟ ICWFର ଭୂମିକା ଗ୍ରହଣ କରିଛି । ଏହି ପାଣ୍ଠି ମାଧ୍ୟମରେ ଯେତେ ସହସା ଓ ଯେତେ ମାତ୍ରାରେ ଦୁର୍ଗତ ଭାରତୀୟଙ୍କୁ ସାହାଯ୍ୟ ସହଯୋଗ ଯୋଗାଯାଇପାରୁଛି ତାହାକୁ ବିଶ୍ୱବ୍ୟାପୀ ଭୂୟସୀ ପ୍ରଶଂସା କରାଯାଇଛି । ଏତଦବ୍ୟତୀତ ଯେଉଁ ଦେଶାନ୍ତର ଶ୍ରମିକମାନେ ଦରିଆପାରିକୁ କର୍ମସଂସ୍ଥାନ ନିମନ୍ତେ ଯାଉଛନ୍ତି, କୌଣସି ସମସ୍ୟା ଉପୁଜିଲେ ସରକାର ସେମାନଙ୍କୁ ସହାୟତା କରିବେ ବୋଲି ସେମାନଙ୍କ ମନରେ ଗଭୀର ପ୍ରତ୍ୟୟ ସୃଷ୍ଟି ହୋଇଛି । ICWF ଏବେ ବିଦେଶର ସବୁ ଭାରତୀୟ ମିଶନ ଓ ପୋଷ୍ଟକୁ ସଂପ୍ରସାରିତ ହୋଇଛି । ଭାରତୀୟ ମିଶନ ଓ ପୋଷ୍ଟକୁ କନସୁଲାର ସେବାରୁ ଅସୁଲ ବିଭିନ୍ନ ପ୍ରକାର ଟିକସର ଏହି ପାଣ୍ଠି ସଂଗ୍ରହ କରାଯାଇଥାଏ ।
ପ୍ରଧାମନ୍ତ୍ରୀଙ୍କୁ ଭୁଟାନର ସର୍ବୋଚ୍ଚ ନାଗରିକ ପୁରସ୍କାରରେ ସମ୍ମାନିତ କରାଯାଇଛି

ଏଭଳି ସମ୍ବର୍ଦ୍ଧନା ଦ୍ୱାରା ମୁଁ ଗଭୀର ଭାବରେ ପ୍ରଭାବିତ ହୋଇଛି ଏବଂ ଭୁଟାନର ମହାମହିମ ରାଜାଙ୍କୁ ମୋର କୃତଜ୍ଞତା ଜଣାଉଛି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଦେଶର ଜାତୀୟ ଦିବସ ଅବସରରେ ଭୁଟାନର ରାଜା, ମହାମହିମ ଜିଗମେ ଖେସର ନାମଗେଲ ୱାଙ୍ଗଚୁକ୍ ସର୍ବୋଚ୍ଚ ନାଗରିକ ପୁରସ୍କାର ଅର୍ଡ଼ର ଅଫ୍ ଡ୍ରକ୍ ଗ୍ୟାଲପୋ ପ୍ରଦାନ କରିଛନ୍ତି । ଏହି ଉଷ୍ମ ସମ୍ବର୍ଦ୍ଧନା ପାଇଁ ଭୁଟାନର ରାଜାଙ୍କୁ ଶ୍ରୀ ମୋଦୀ କୃତଜ୍ଞତା ଜଣାଇଛନ୍ତି । ଭୁଟାନ ପ୍ରଧାନମନ୍ତ୍ରୀଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ ଏକାଧିକ ଟୁଇଟ୍ ଜରିଆରେ କହିଛନ୍ତି; “ଧନ୍ୟବାଦ, ଭୁଟାନର ପ୍ରଧାମନ୍ତ୍ରୀ ଲିୟୋଛେନ୍‌! ମୁଁ ଏହି ଉଷ୍ମ ସମ୍ବର୍ଦ୍ଧନା ଦ୍ୱାରା ଗଭୀର ଭାବରେ ପ୍ରଭାବିତ ହୋଇଛି ଏବଂ ଭୁଟାନର ମହାମହିମ ରାଜାଙ୍କୁ ମୋର କୃତଜ୍ଞତା ଜଣାଉଛି । ଆମ ଭୁଟାନର ଭାଇ ଓ ଭଉଣୀମାନଙ୍କଠାରୁ ମୁଁ ଅତ୍ୟଧିକ ପ୍ରେମ ଏବଂ ସ୍ନେହ ଗ୍ରହଣ କରିବାର ସୌଭାଗ୍ୟ ପାଇଛି, ଏବଂ ଭୁଟାନର ଜାତୀୟ ଦିବସର ଶୁଭ ଅବସରରେ ମୋର ସମସ୍ତଙ୍କୁ ଶୁଭେଚ୍ଛା ଜଣାଇବା ପାଇଁ ସୁଯୋଗ ପାଇଛି । ସ୍ଥାୟୀ ବିକାଶର ଅନନ୍ୟ ମଡେଲ ଏବଂ ଜୀବନର ଗଭୀର ଆଧ୍ୟାତ୍ମିକ ମାର୍ଗ ପାଇଁ ମୁଁ ଭୁଟାନକୁ ପ୍ରଶଂସା କରେ । ଡ୍ରକ୍ ଗ୍ୟାଲପୋର ଉତ୍ତରାଧିକାରୀ – ସେମାନଙ୍କର ମହାମହିମ ରାଜା – ରାଜ୍ୟକୁ ଏକ ସ୍ୱତନ୍ତ୍ର ପରିଚୟ ଦେଇଛନ୍ତି ଏବଂ ପଡୋଶୀ ବନ୍ଧୁତ୍ୱର ସ୍ୱତନ୍ତ୍ର ବନ୍ଧନକୁ ଆମ ଦେଶମାନେ ପାଳନ କରିଛନ୍ତି । ଭାରତ ଭୁଟାନକୁ ନିଜର ନିକଟତମ ବନ୍ଧୁ ତଥା ପଡ଼ୋଶୀ ଦେଶ ଭାବରେ ସର୍ବଦା ସମ୍ମାନିତ କରିବ ଏବଂ ଆମେ ଭୁଟାନର ବିକାଶ ଯାତ୍ରାକୁ ସବୁ ପ୍ରକାରେ ସମର୍ଥନ କରିବୁ ।“
ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିରୁ ଅନୁକମ୍ପାମୂଳକ ସହାୟତା ଘୋଷଣା

ବିହାର ଓ ପଞ୍ଜାବରେ ମର୍ମନ୍ତୁଦ ବସ ଦୁର୍ଘଟଣାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମର୍ମାହତ ହୋଇଛନ୍ତି । ଏହି ଦୁର୍ଘଟଣାରେ ମୃତାହତଙ୍କ ଖବର ନେଇ ପ୍ରଧାନମନ୍ତ୍ରୀ ସେମାନଙ୍କ ନିକଟ ସମ୍ପର୍କୀୟଙ୍କ ପାଇଁ ଅନୁକମ୍ପା ରାଶି ଘୋଷଣା କରିଛନ୍ତି । ସେପ୍ଟେମ୍ବର 19ରେ ବିହାରର ମଧୁବଣୀ ଜିଲ୍ଲାର ବେନ୍ନିପଟ୍ଟିଠାରେ ଏବଂ ପଞ୍ଜାବର ଅମୃତସର ଜିଲ୍ଲାର ଅଟାରି ନିକଟସ୍ଥ ମୁହୱା ଗାଁରେ ଘଟିଥିବା ବସ ଦୁର୍ଘଟଣାର ମୃତକଙ୍କ ପରିଜନଙ୍କ ପାଇଁ 2 ଲକ୍ଷ ଟଙ୍କା ଏବଂ ଆହତମାନଙ୍କ ପାଇଁ 50 ହଜାର ଟଙ୍କାର ଅନୁକମ୍ପା ରାଶି ମଞ୍ଜୁର କରିଛନ୍ତି । ପ୍ରଧାନମନ୍ତ୍ରୀଙ୍କ ରିଲିଫ ପାଣ୍ଠିରୁ ଏହି ସହାୟତା ପ୍ରଦାନ କରାଯିବ।
ଗରିବଙ୍କ କଲ୍ୟାଣ ଆମର ସର୍ବୋଚ୍ଚ ପ୍ରାଥମିକତା: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଗରିବଙ୍କ କଲ୍ୟାଣ ଆମର ସର୍ବୋଚ୍ଚ ପ୍ରାଥମିକତା ଅଟେ । କରୋନା ମହାମାରୀ ସମୟରେ ମଧ୍ୟ ଆମେ ଏଥିପାଇଁ ପ୍ରତିଶ୍ରୁତିବଦ୍ଧ ରହିଛୁ । ଶ୍ରୀ ମୋଦୀ ଆହୁରି ମଧ୍ୟ କହିଛନ୍ତି ଯେ ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ଆମର ନାଗରିକମାନଙ୍କୁ ଭରସା ଦେଇଛି ଯେ ସରକାର ପ୍ରତ୍ୟେକ ଅସୁବିଧାରେ ସେମାନଙ୍କ ସହ ଛିଡା ହୋଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଗରିବଙ୍କ କଲ୍ୟାଣ ଆମର ସର୍ବୋଚ୍ଚ ପ୍ରାଥମିକତା ଅଟେ । କରୋନା ମହାମାରୀ ସମୟରେ ମଧ୍ୟ ଆମେ ଏଥି ପ୍ରତି ପ୍ରତିବଦ୍ଧ ରହିଥିଲୁ । ପ୍ରଧାନ ମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ଦେଶବାସୀଙ୍କୁ ଭରସା ଦେଇଛି ଯେ ସରକାର ପ୍ରତ୍ୟେକ ଅସୁବିଧାରେ ସେମାନଙ୍କ ସହ ଛିଡା ହୋଇଛନ୍ତି ।”
ବ୍ରାଜିଲର ଫୁଟବଲ କିମ୍ବଦନ୍ତୀ ପେଲେଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବ୍ରାଜିଲର ଫୁଟବଲ କିମ୍ବଦନ୍ତୀ ପେଲେଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ମୋଦୀ କହିଛନ୍ତି ଯେ ପେଲେଙ୍କ ଦେହାନ୍ତ କ୍ରୀଡା ଜଗତରେ ଏକ ଅପୂରଣୀୟ ଶୂନ୍ୟସ୍ଥାନ ଛାଡିଛି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ପେଲେଙ୍କ ଦେହାନ୍ତ କ୍ରୀଡା ଜଗତରେ ଏକ ଅପୂରଣୀୟ ଶୂନ୍ୟସ୍ଥାନ ସୃଷ୍ଟି କରିଛି । ସେ ଜଣେ ବିଶ୍ୱ ଫୁଟବଲ୍ ସୁପରଷ୍ଟାର, ତାଙ୍କର ଲୋକପ୍ରିୟତା ସୀମା ଅତିକ୍ରମ କରିଛି । ତାଙ୍କର ଉଲ୍ଲେଖନୀୟ ଖେଳ ପ୍ରଦର୍ଶନ ଏବଂ ସଫଳତା ଆଗାମୀ ପୀଢିକୁ ପ୍ରେରଣା ଯୋଗାଇବ । ତାଙ୍କ ପରିବାର ଏବଂ ପ୍ରଶଂସକଙ୍କ ପ୍ରତି ସମବେଦନା । ଆରଆଇପି ।”
ରାଷ୍ଟ୍ରପତିଙ୍କ ଜନ୍ମଦିନ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦଙ୍କୁ ତାଙ୍କ ଜନ୍ମଦିନ ଅବସରରେ ଶୁଭେଚ୍ଛା ଜ୍ଞାପନ କରିଛନ୍ତି । ନିଜ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି ‘ରାଷ୍ଟ୍ରପତିଙ୍କୁ ଜନ୍ମଦିନର ଶୁଭେଚ୍ଛା । ନିଜ ବିନମ୍ର ବ୍ୟକ୍ତିତ୍ୱ କାରଣରୁ ସାରା ଦେଶରେ ସେ ସମସ୍ତଙ୍କର ପ୍ରିୟପାତ୍ର । ତାଙ୍କର ସାରା ଧ୍ୟାନ ଦରିଦ୍ର ଓ ସମାଜର ପଛୁଆବର୍ଗର ଲୋକମାନଙ୍କୁ ସଶକ୍ତ କରିବା ଉପରେ ନିହିତ ରହିଥାଏ ଯାହା ଅନୁକରଣୀୟ । ତାଙ୍କ ଦୀର୍ଘ ଏବଂ ନିରାମୟ ଜୀବନର କାମନା କରୁଛି ।’
ପୂଣ୍ୟ ତିଥିରେ ସର୍ଦ୍ଦାର ପଟେଲଙ୍କୁ ସ୍ମରଣ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସର୍ଦ୍ଦାର ପଟେଲଙ୍କୁ ତାଙ୍କ ପୂଣ୍ୟ ତିଥିରେ ସ୍ମରଣ କରିଛନ୍ତି । “ଲୌହ ପୁରୁଷ ସର୍ଦ୍ଦାର ବଲ୍ଲଭଭାଇ ପଟେଲଙ୍କୁ ତାଙ୍କ ପୂଣ୍ୟ ତିଥିରେ ମୋର ବିନମ୍ର ଶ୍ରଦ୍ଧାଞ୍ଜଳି । ମହାନ ସର୍ଦ୍ଦାର ପଟେଲଙ୍କୁ ତାଙ୍କ ପୂଣ୍ୟ ତିଥିରେ ସ୍ମରଣ କରୁଛୁ । ତାଙ୍କ ଚିନ୍ତାଧାରା, ମହତ କାର୍ଯ୍ୟ ଏବଂ ଭାରତର ଏକତା ପାଇଁ ବଳିଷ୍ଠ ପଦକ୍ଷେପ ପିଢ଼ି ପରେ ପିଢି ଭାରତୀୟମାନଙ୍କୁ ଅନୁପ୍ରାଣିତ କରିଚାଲିଥିବ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଆସନ୍ତାକାଲି ମୁମ୍ବାଇ ଗସ୍ତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଅର୍ଥାତ ଅଗଷ୍ଟ 11, 2018ରେ ମୁମ୍ବାଇ ଗସ୍ତ କରିବେ । ଭାରତୀୟ ପ୍ରଯୁକ୍ତି ସଂସ୍ଥାନ (ଆଇଆଇଟି) ମୁମ୍ବାଇର 56ତମ ବାର୍ଷିକ ସମାବର୍ତ୍ତନ ସମାରୋହକୁ ପ୍ରଧାନମନ୍ତ୍ରୀ ସମ୍ବୋଧିତ କରିବେ । ଆଇଆଇଟି ବମ୍ବେଠାରେ ସମାବର୍ତ୍ତନ କାର୍ଯ୍ୟକ୍ରମ ପରେ ଶକ୍ତି ବିଜ୍ଞାନ ଓ ଇଞ୍ଜିନିୟରିଂ ବିଭାଗ ଏବଂ ପରିବେଶ ବିଜ୍ଞାନ ଓ ଇଞ୍ଜିନିୟରିଂ କେନ୍ଦ୍ରର ନୂତନ କୋଠାକୁ ପ୍ରଧାନମନ୍ତ୍ରୀ ଉଦ୍ଘାଟନ କରିବେ ।
ସ୍ପେକ୍ଟ୍ରମ ବ୍ୟବହାର ଶୁଳ୍କକୁ କେବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କେବିନେଟ୍ ସ୍ପେକ୍ଟ୍ରମର ବିଭିନ୍ନ ବ୍ୟାଣ୍ଡର ସ୍ପେକ୍ଟ୍ରମ ଉପଯୋଗ ଶୁଳ୍କ(ଏସୟୁସି) ଦରକୁ ମଞ୍ଜୁରି ପ୍ରଦାନ କରିଛନ୍ତି । ଏସବୁ ସ୍ପେକ୍ଟ୍ରମ ନିଲାମ ଶୀଘ୍ର ହେବାକୁ ଯାଉଛି । ଏହି ନିଷ୍ପତ୍ତି ସହ ଦୂରସଂଚାର ବିଭାଗ ଦ୍ୱାରା ସ୍ପେକ୍ଟ୍ରମ ନିଲାମ ପାଇଁ ଆବେଦନ ସ୍ୱୀକାର କରିବାର ସୂଚନା ଜାରିର ମାର୍ଗ ପ୍ରଶସ୍ତ ହୋଇଛି । କେବିନେଟ୍ ନିଷ୍ପତ୍ତି ଅନୁସାରେ ସ୍ପେକ୍ଟ୍ରମ ଉପଯୋଗ ଶୁଳ୍କ ନିମ୍ନଲିଖିତ ଆଧାରରେ ନିର୍ଦ୍ଧାରିତ ହୋଇଛି.. 1- ଆସନ୍ତା ନିଲାମୀରେ 700, 800, 900, 1800, 2100, 2300 ଓ 2500 ମେଗାହର୍ସ ବ୍ୟାଣ୍ଡର ସ୍ପେକ୍ଟ୍ରମ ହାସଲ ପାଇଁ ମୋଟ ରାଜସ୍ୱର 3% ଶୁଳ୍କ ନିଆଯିବ । ଯେଉଁଥିରେ ତାର-ଲାଇନ ସେବାରୁ ମିଳିବା ରାଜସ୍ୱ ସାମିଲ ରହିବ ନାହିଁ । 2- 2010ରେ ପ୍ରାପ୍ତ କରାଯାଇଥିବା ବିଡବ୍ଲୁଏ ସ୍ପେକ୍ଟ୍ରମ ସମେତ ସମସ୍ତ ବ୍ୟାଣ୍ଡରେ ଗୋଟିଏ ଅପରେଟରକୁ ଦିଆଯାଇଥିବା ସମସ୍ତ ସ୍ପେକ୍ଟ୍ରମ (ପ୍ରଶାସନିକ, ନିଲାମୀ ଅବା ବ୍ୟବସାୟିକ ମାଧ୍ୟମରେ ହସ୍ତାନ୍ତର)ରେ ଏସ୍ୟୁସି ଦର ଏଜିଆରର(ଆଡ୍ଜଷ୍ଟଷ୍ଟେଡ୍ ଗ୍ରସ୍ ରେଭେନ୍ୟୁ)ର ସର୍ବନିମ୍ନ 3% ରହିବ । ଏହି ଏସ୍ୟୁସି ଦର ପ୍ରତ୍ୟେକ ସେବା ଅଂଚଳର ଅପରେଟରକୁ ଦୃଷ୍ଟିରେ ରଖି ନିର୍ଦ୍ଧାରଣ କରାଯିବ । 3- 2300/2500 ମେଗାହର୍ସ ବ୍ୟାଣ୍ଡରେ 2015-16 ପୂର୍ବରୁ ଆବଂଟିତ/ପ୍ରାପ୍ତ କରାଯାଇଥିବା ସ୍ପେକ୍ଟ୍ରମକୁ ଆଗାମୀ ନିଲାମୀରେ ମିଳିବାକୁ ଥିବା ସ୍ପେକ୍ଟ୍ରମକୁ ଦଷ୍ଟିରେ ରଖି ହାରାହାରି ଦର ଉପରେ 2015-16 ରେ ଅପରେଟରଙ୍କ ଦ୍ୱାରା ଦେୟ ଏସ୍ୟୁସି ରାଶିକୁ ମୂଳ ରାଶି ଭାବେ ବିବେଚନା କରାଯିବ । ଏହାବ୍ୟତୀତ ଯଦି ସେବା ପ୍ରଦାନକାରୀର ଏଜିଆର କମ୍ ହୋଇଥିବ ତା’ହେଲେ ଏସ୍ୟୁସିର ମୂଳ ରାଶି (ଫ୍ଲୋର ପ୍ରାଇସ) ଉକ୍ତ ଅନୁପାତରେ ହ୍ରାସ ପାଇବ । ଏହା ମାଧ୍ୟମରେ ଏକ ଆଇନସମ୍ମତ ଏସ୍ୟୁସି ବ୍ୟବସ୍ଥା ସମ୍ଭବପର ହେବ, ଯାହା ସରଳ, ସ୍ୱଚ୍ଛ ଓ ଉପଯୁକ୍ତ ମୂଲ୍ୟ ବିଶିଷ୍ଟ ହେବ ତଥା ଏଥିରେ ରାଜସ୍ୱ ଏଡ଼ାଇଯିବାର ପ୍ରକ୍ରିୟାକୁ ଦୂର କରିହେବ ।
ଟୋକିଓ ‘ମେକ ଇନ ଇଣ୍ଡିଆ’ ଆଲୋଚନାଚକ୍ରରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଟୋକିଓରେ ଅନୁଷ୍ଠିତ ‘ମେକ ଇନ ଇଣ୍ଡିଆ: ଆଫ୍ରିକାରେ ଭାରତ-ଜାପାନ ଭାଗୀଦାରୀତା ଓ ଡିଜିଟାଲ ଭାଗୀଦାରୀତା’ ଶୀର୍ଷକ ଆଲୋଚନାଚକ୍ରକୁ ସମ୍ବୋଧିତ କରିଥିଲେ । ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ ଯେ କିପରି ଭାବେ କେନ୍ଦ୍ର ସରକାର ବ୍ୟବସାୟ କରିବାର ସହଜତା ଏବଂ ନାଗରିକମାନଙ୍କ ଜୀବନ ଧାରଣ ସହଜତାରେ ଉନ୍ନତି ଆଣିବା ପାଇଁ ଧ୍ୟାନ କେନ୍ଦ୍ରୀଭୂତ କରୁଛନ୍ତି । ଭାରତରେ ଜାପାନ କମ୍ପାନୀମାନେ ବହୁ ସଂଖ୍ୟାରେ ଉପସ୍ଥିତ ଥିବାରୁ ସେ ଖୁସି ବ୍ୟକ୍ତ କରିଥିଲେ । ଭାରତର ଅନେକ ଗୁରୁତ୍ୱପୂର୍ଣ୍ଣ ଶିଳ୍ପ ପ୍ରକଳ୍ପରେ ଜାପାନ ଅଂଶୀଦାର ଥିବା ପ୍ରକାଶ କରି, ପ୍ରଧାନମନ୍ତ୍ରୀ ଗତ 4 ବର୍ଷ ମଧ୍ୟରେ ଭାରତର ଅର୍ଥନୈତିକ ପ୍ରଦର୍ଶନର ସାମର୍ଥ୍ୟ ସମ୍ବନ୍ଧରେ ବର୍ଣ୍ଣନା କରିଥିଲେ । ସେ କହିଲେ ଯେ ସମ୍ପ୍ରତି ଭାରତ ହେଉଛି ଦ୍ରୂତ ଗତିରେ ଆଗକୁ ବଢ଼ୁଥିବା ଅର୍ଥବ୍ୟବସ୍ଥା । ସେ ଅଣସଂଗଠିତରୁ ସଂଗଠିତ ଅର୍ଥବ୍ୟବସ୍ଥାକୁ ଗତି, ଡିଜିଟାଲ କାରବାର ଏବଂ ଜିଏସଟି ସମେତ ଭାରତୀୟ ଅର୍ଥନୀତିର ଅନ୍ୟାନ୍ୟ ପ୍ରମୁଖ ଦିଗ ସମ୍ବନ୍ଧରେ ଆଲୋକପାତ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଭାରତର ଆଗକୁ ବଢ଼ୁଥିବା ଅର୍ଥବ୍ୟବସ୍ଥା, ଦ୍ରୂତଗତିରେ ବୃଦ୍ଧି ପାଉଥିବା ମଧ୍ୟବିତ୍ତ ବର୍ଗ ଏବଂ ଯୁବ ଜନସଂଖ୍ୟା ଜାପାନର ନିବେଶକମାନଙ୍କୁ ଅନେକ ନୂତନ ସୁଯୋଗ ପ୍ରଦାନ କରିଥା’ନ୍ତି । ଏ ପ୍ରସଙ୍ଗରେ ସେ ଅନ୍ୟାନ୍ୟ କ୍ଷେତ୍ରମାନଙ୍କ ମଧ୍ୟରେ କମ ଖର୍ଚ୍ଚରେ ନିର୍ମାଣ, ଆଇଟି ଶିଳ୍ପ ଏବଂ ଇଲେକ୍ଟ୍ରୋନିକ ମୋବିଲିଟି ସମ୍ବନ୍ଧରେ ପ୍ରକାଶ କରିଥିଲେ । ଭାରତ ଓ ଜାପାନ ମଧ୍ୟରେ ଆଦାନ ପ୍ରଦାନ ହେଉଥିବା ମୂଲ୍ୟବୋଧ ସମ୍ବନ୍ଧରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ସେ କହିଲେ ଯେ ଉଭୟ ଦେଶ ଭାରତ ପ୍ରଶାନ୍ତ ମହାସାଗରୀୟ ଅଞ୍ଚଳ, ଦକ୍ଷିଣ ଏସିଆ ଓ ଆଫ୍ରିକା ସମେତ ବିଶ୍ୱର ଅନ୍ୟାନ୍ୟ ଭାଗରେ ଉନ୍ନତ ଓ ଶକ୍ତିଶାଳୀ ବିକାଶ ଭାଗୀଦାରୀତାକୁ ବୃଦ୍ଧି କରିବେ ।
ଉତ୍ତର-ପୂର୍ବାଞ୍ଚଳରେ ମିଳିବ ପରିବର୍ଦ୍ଧିତ କର୍କଟ ଚିକିତ୍ସା ସୁବିଧା

ଆଣବିକ ଶକ୍ତି ବିଭାଗ ଦ୍ୱାରା ଗୌହାଟୀସ୍ଥିତ ଡା. ବି.ବରୁଆ କର୍କଟ ସଂସ୍ଥାନ ଅଧିଗ୍ରହଣକୁ କ୍ୟାବିନେଟ ଅନୁମୋଦନ ଟାଟା ମେମୋରିଆଲ୍ କେନ୍ଦ୍ର ପ୍ରଶାସନିକ ବ୍ୟବସ୍ଥା ପରିଚାଳନା କରିବ 166 ମେଡିକାଲ୍, ପାରା ମେଡିକାଲ୍ ଏବଂ ସହଯୋଗୀ ପଦବୀ ସୃଷ୍ଟିକରାଯିବ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ସରକାରଙ୍କ ଆଣବିକ ଶକ୍ତି ବିଭାଗ(ଡିଏଇ) ଦ୍ୱାରା ଗୌହାଟୀସ୍ଥିତ ଡା. ବି.ବରୁଆ କର୍କଟ ସଂସ୍ଥାନ ଅଧିଗ୍ରହଣକୁ ମଞ୍ଜୁରି ମିଳିଛି । ଡିଏଇର ଅନୁଦାନପ୍ରାପ୍ତ ସଂସ୍ଥାନ ଟାଟା ମେମୋରିଆଲ୍ କେନ୍ଦ୍ର ଉପରୋକ୍ତ କର୍କଟ ସଂସ୍ଥାନର ପ୍ରଶାସନିକ ପରିଚାଳନା କରିବ । ଏଠାରେ ଅତିରିକ୍ତ 166ଟି ମେଡିକାଲ୍, ପାରା ମେଡିକାଲ୍ ଏବଂ ସହଯୋଗୀ ପଦବୀ ସୃଷ୍ଟି କରାଯାଇ ନିଯୁକ୍ତି ଦିଆଯିବ । ଉତ୍ତର-ପୂର୍ବାଞ୍ଚଳରେ ଅଧିକ କର୍କଟ ଆକ୍ରାନ୍ତ ମାମଲା ପଦାକୁ ଆସିବା ଏବଂ କର୍କଟ ରୋଗୀଙ୍କୁ ଚିକିତ୍ସା ସୁବିଧା ଯୋଗାଇ ଦେବା ଲାଗି ଚିକିତ୍ସାଳୟର ଆବଶ୍ୟକତା ତଥା କର୍କଟ ଚିକିତ୍ସା କ୍ଷେତ୍ରରେ ଅଧିକ ଗବେଷଣା ଲାଗି ଏପରି ନିଷ୍ପତ୍ତି ନିଆଯାଇଛି । ଡା. ବି.ବରୁଆ କର୍କଟ ସଂସ୍ଥାନର ବିକାଶ କରିବା ଲାଗି ଆନୁମାନିକ ଅନାବଦ୍ଧ ବ୍ୟୟ 150 କୋଟି ଟଙ୍କା ଏବଂ ବାର୍ଷିକ ଆବଦ୍ଧ ବ୍ୟୟ 40 ରୁ 50 କୋଟି ଟଙ୍କା ହେବ । ସୂଚନାଯୋଗ୍ୟ ଯେ ବରୁଆ କର୍କଟ ସଂସ୍ଥାନ 1974 ମସିହାରେ ଏକ ସ୍ୱେଚ୍ଛାସେବୀ ଅନୁଷ୍ଠାନ ଦ୍ୱାରା ପ୍ରତିଷ୍ଠା କରାଯାଇଥିଲା । କର୍କଟ ରୋଗ ଚିହ୍ନଟ, ଚିକିତ୍ସା ଏବଂ ନିରାକରଣ କ୍ଷେତ୍ରରେ ଗବେଷଣା କରିବା ଏହି ସଂସ୍ଥାନ ପ୍ରତିଷ୍ଠାର ମୁଖ୍ୟ ଉଦ୍ଦେଶ୍ୟ ଥିଲା । ଡିଏଇ ଏବଂ ଉତ୍ତର-ପୂର୍ବାଞ୍ଚଳ ପରିଷଦ ସହିତ ଏକ ଚୁକ୍ତିନାମା ମାଧ୍ୟମରେ 1986 ରେ ଆସାମ ସରକାର ଏହି ସଂସ୍ଥାନର ପରିଚାଳନା ଦାୟିତ୍ୱ ନେଇଥିଲେ ।
କେଭିଆଇସି ଦ୍ୱାରା ପ୍ରସ୍ତୁତ ବିଶ୍ୱର ସର୍ବ ବୃହତ ଖଦି ଜାତୀୟ ପତାକାକୁ ପ୍ରଧାନମନ୍ତ୍ରୀଙ୍କ ପ୍ରଶଂସା ଉତ୍ସବ ସମୟରେ ଖଦି ଏବଂ ହସ୍ତତନ୍ତ ସାମଗ୍ରୀ ପାଇଁ ଆହ୍ୱାନ

ମହାତ୍ମା ଗାନ୍ଧୀଙ୍କ ସମ୍ମାନାର୍ଥେ ଲଦାଖର ଲେହ ଠାରେ ବିଶ୍ୱର ସର୍ବବୃହତ ଖଦି ଜାତୀୟ ପତାକା (୨୨୫ ଫୁଟ ଉଚ୍ଚତା ଏବଂ ୧୫୦ ଫୁଟ ଚଉଡା) ପ୍ରଦର୍ଶୀତ କରିବାରେ ଖଦି ଗ୍ରାମ୍ୟ ଶିଳ୍ପ ଆୟୋଗର ଉଦ୍ୟମକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ୍‍ କରିଛନ୍ତି: “ସମ୍ମାନିତ ବାପୁଙ୍କ ପାଇଁ ଏହା ଏକ ବିଶେଷ ଶ୍ରଦ୍ଧାଞ୍ଜଳି, ଖଦି ପ୍ରତି ତାଙ୍କର ଆଗ୍ରହ ବହୁଳ ଭାବରେ ଜଣାଶୁଣା । ଏହି ଉତ୍ସବ ଋତୁରେ, ଖଦି ଏବଂ ହସ୍ତତନ୍ତ ଉତ୍ପାଦକୁ ତୁମର ଜୀବନର ଏକ ଅଂଶ କରିବା ପାଇଁ ଚିନ୍ତା କର ଏବଂ ଏକ ଆତ୍ମର୍ନିଭରଶୀଳ ଭାରତ ଗଠନ ପାଇଁ ତୁମର ସଂକଳ୍ପକୁ ଦୃଢ କର ।”
ଦକ୍ଷତା ବିକାଶ, ବ୍ୟବସାୟିକ ଶିକ୍ଷା, ପ୍ରଶିକ୍ଷଣରେ ସହଯୋଗ ଲାଗି ବ୍ରିଟେନ ଓ ଉତ୍ତର ଆୟାର୍ଲାଣ୍ଡ ସହ ଏମଓୟୁକୁ କ୍ୟାବିନେଟ ଅନୁମୋଦନ

ଦକ୍ଷତା ବିକାଶ, ବ୍ୟବସାୟିକ ଶିକ୍ଷା ଏବଂ ପ୍ରଶିକ୍ଷଣରେ ସହଯୋଗ ଲାଗି ବ୍ରିଟେନ ଏବଂ ଉତ୍ତର ଆୟାର୍ଲାଣ୍ଡ ସହ ବୁଝାମଣାପତ୍ର (ଏମଓୟୁ)ରେ ସ୍ୱାକ୍ଷର କରାଯିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ଏମଓୟୁ ଦ୍ୱାରା ବ୍ୟବସାୟିକ ଶିକ୍ଷା ଏବଂ ପ୍ରଶିକ୍ଷଣ ତଥା ଦକ୍ଷତା ବିକାଶ କ୍ଷେତ୍ରରେ ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ସହଯୋଗ ନିବିଡ଼ କରିବା ଲାଗି ମାର୍ଗ ପ୍ରଶସ୍ତ ହେବ । ବିଦେଶ ରାଷ୍ଟ୍ର ସହ ସହଯୋଗ କରିବା ଦ୍ୱାରା ଭାରତୀୟ ଦକ୍ଷତା ଇକୋ-ପ୍ରଣାଳୀ ସୁଦୃଢ଼ ହେବାରେ ସହାୟତା ମିଳିବ ଏବଂ ଏହାଦ୍ୱାରା ଉତ୍ତମ ନିଯୁକ୍ତି ସୁଯୋଗ ସମ୍ଭାବନା ଲାଗି ଯୁବକଯୁବତୀମାନଙ୍କୁ ଦକ୍ଷ କରାଯାଇପାରିବ । ଏହି ଏମଓୟୁ ଫଳରେ ଭାରତ ଏବଂ ବ୍ରିଟେନର ଉଦ୍ୟୋଗ ଏବଂ ପ୍ରଶିକ୍ଷଣ ପ୍ରତିଷ୍ଠାନ ମଧ୍ୟରେ ଅଭିନବ ଭାଗିଦାରୀ ଲାଗି ରୂପରେଖ ପ୍ରସ୍ତୁତ ହେବ ଏବଂ ଭାରତରେ ଦକ୍ଷତା ବିକାଶ ପ୍ରଶିକ୍ଷଣ ପ୍ରୟାସକୁ ବଢ଼ାଇବାରେ ସହାୟତା ମିଳିପାରିବ । ଏମଓୟୁକୁ ଲାଗୁ କରିବା ସମ୍ବନ୍ଧୀୟ ପ୍ରକଳ୍ପ ପାଣ୍ଠି ଯୋଗାଣର ପ୍ରକ୍ରିୟା ଉଭୟ ପକ୍ଷ ଦ୍ୱାରା ଆପୋସ ସହମତିରେ ପ୍ରସ୍ତୁତ ଭିନ୍ନ ବୁଝାମଣାରେ ଦିଆଯିବ ।
ରାଷ୍ଟ୍ରପତି ଶ୍ରୀ ପ୍ରଣବ ମୁଖାର୍ଜୀଙ୍କୁ ଜନ୍ମ ଦିନରେ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଷ୍ଟ୍ରପତି ଶ୍ରୀ ପ୍ରଣବ ମୁଖାର୍ଜୀଙ୍କୁ ତାଙ୍କ ଜନ୍ମ ଦିନରେ ଶୁଭେଚ୍ଛା ଜଣାଇବା ସହ ତାଙ୍କର ଦୀର୍ଘ ନିରାମୟ ଜୀବନ କାମନା କରିଛନ୍ତି । “ରାଷ୍ଟ୍ରପତି ଜୀଙ୍କୁ ଜନ୍ମ ଦିନର ଶୁଭକାମନା । ତାଙ୍କର ଅଗାଧ ଜ୍ଞାନ ଓ ଅନୁଭୂତି ଯୋଗୁଁ ରାଷ୍ଟ୍ର ଅନେକ ମାତ୍ରାରେ ଉପକୃତ ହୋଇଛି । ମୁଁ ତାଙ୍କର ଦୀର୍ଘ ଓ ନିରାମୟ ଜୀବନ ପାଇଁ ପ୍ରାର୍ଥନା କରୁଛି । ପ୍ରଣବ ଦା ସବୁବେଳେ ଭାରତର ସ୍ଵାର୍ଥକୁ ସର୍ବାଗ୍ରେ ରଖିଥାନ୍ତି । ଏଭଳି ଜଣେ ବିଦ୍ଵାନ ଏବଂ ଜ୍ଞାନୀ ରାଷ୍ଟ୍ରପତିଙ୍କୁ ପାଇ ଆମେ ଗର୍ବ ଓ ଗୌରବ ଅନୁଭବ କରୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ହରିୟାଣାର ଗୁରୁଗ୍ରାମରେ ଭାରତୀୟ ପ୍ରତିରକ୍ଷା ବିଶ୍ୱବିଦ୍ୟାଳୟ ଜମି ପାଖରେ ବସ୍ ବେ’ ସ୍ଥାପନକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ହରିୟାଣାର ଗୁରୁଗ୍ରାମସ୍ଥିତ ଭାରତୀୟ ପ୍ରତିରକ୍ଷା ବିଶ୍ୱବିଦ୍ୟାଳୟ ଜମି ନିକଟରେ ବସ୍ ବେ’ ସ୍ଥାପନ ପାଇଁ ଏନ୍ଏଚ୍ଏଆଇ ସହ ରହିଥିବା 03 ମର୍ଲା ଜମିର ଅଧିସୂଚନାକୁ ରଦ୍ଦ ପ୍ରସ୍ତାବକୁ ଅନୁମୋଦନ ମିଳିଛି । ଏହା ସହିତ ହରିୟାଣା ସରକାରଙ୍କ ଦ୍ୱାରା ପ୍ରତିରକ୍ଷା ମନ୍ତ୍ରଣାଳୟକୁ 03 ମର୍ଲା ଜମିର ଅଧିସୂଚନା ରଦ୍ଦ ନିମନ୍ତେ 1,82,719 ଟଙ୍କା ଫେରସ୍ତ ପ୍ରସ୍ତାବକୁ ମଧ୍ୟ କ୍ୟାବିନେଟ ମଞ୍ଜୁର କରିଛନ୍ତି । 2011 ମସିହାରେ ଜମି ଅଧିଗ୍ରହଣ ସମୟରେ ଏହି ଅର୍ଥ ହରିୟାଣା ସରକାରଙ୍କୁ ପ୍ରଦାନ କରାଯାଇଥିଲା ।
ବିଶ୍ଵ କାବ୍ୟ ଦିବସରେ କବିମାନଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ଵ କାବ୍ୟ ଦିବସରେ କବିମାନଙ୍କୁ ଶୁଭେଚ୍ଛା ଜଣାଇଛନ୍ତି । “ବିଶ୍ଵ କାବ୍ୟ ଦିବସରେ ମୁଁ ସବୁ ଉଦୀୟମାନ ଓ ଲବ୍ଧପ୍ରତିଷ୍ଠ କବିମାନଙ୍କୁ ସେମାନଙ୍କ ଚମତ୍କାର ଅଭିବ୍ୟକ୍ତି ମାଧ୍ୟମର ଆଦରକୁ ବଢାଇବାର ପ୍ରୟାସକୁ ଅଭିନନ୍ଦନ ଜଣାଉଛି । ମନ ଓ ହୃଦୟରୁ ନିସ୍ତୃତ ମାର୍ମିକ ବାଣୀ ହିଁ କବିତା, ଯାହାକି ବିଶ୍ଵର ଅଗଣିତ ଜନମାନସର ସ୍ଵରକୁ ପ୍ରତିଫଳିତ କରିଥାଏ ସୁନ୍ଦର ରଚନା ମାଧ୍ୟମରେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆମେରିକାରେ ଟେଲିକମ୍ୟୁନିକେସନ୍ସ କନସଲଟାଣ୍ଟସ ଇଣ୍ଡିଆ ଲିମିଟେଡ (ଟିସିଆଇଏଲ)ର ଶତ ପ୍ରତିଶତ ମାଲିକାନା ଅଧିକାର ଥିବା ସି-କର୍ପୋରେସନ ଗଠନ ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆମେରିକାରେ ଟେଲିକମ୍ୟୁନିକେସନ କନସଲଟାଣ୍ଟସ ଇଣ୍ଡିଆ ଲିମିଟେଡ(ଟିଆଇସିଏଲର) ଶତ ପ୍ରତିଶତ ମାଲିକାନା ଅଧିକାର ଥିବା ସି-କର୍ପୋରେସନ ଗଠନ ପ୍ରସ୍ତାବକୁ ଅନୁମୋଦନ ମିଳିଛି । ଏହାର ବିବରଣୀ ନିମ୍ନ ପ୍ରକାରେ ପ୍ରଦତ୍ତ ହେଲା : ଆମେରିକାର ଟେକ୍ସାସ ରାଜ୍ୟରେ ଟେଲିକମ୍ୟୁନିକେସନ କନସଲଟାଣ୍ଟସ ଇଣ୍ଡିଆ ଲିମିଟେଡ(ଟିଆଇସିଏଲର)ର ସି-କର୍ପୋରେସନ ଗଠନ କରାଯିବ, ଯାହାଦ୍ୱାରା ଆମେରିକାର ଅନ୍ୟ ରାଜ୍ୟରେ ବ୍ୟବସାୟ କରିବା ଲାଗି ପଞ୍ଜିକରଣ କରିବାର ଅଧିକାର ମିଳିବ । ସି-କର୍ପୋରେସନରେ ଟିସିଆଇଏଲର 100 ପ୍ରତିଶତ ପ୍ରତିଭୂତି ନିବେଶ 5 ନିୟୁତ ଆମେରିକୀୟ ଡଲାର ସମାନ ହେବ । ଏହି ଅର୍ଥରାଶି ଭାରତୀୟ ମୁଦ୍ରାରେ ବିଦେଶୀ ମୁଦ୍ରା ବିନିମୟ ଦର 67.68 ଟଙ୍କାର ଆଧାରରେ ମୋଟ 33.84 କୋଟି ଟଙ୍କା ହେବ । ଏହାକୁ ପର୍ଯ୍ୟାୟକ୍ରମେ ଲାଗୁ କରାଯିବ । ଟିସିଆଇଏଲର କାଉଂଟର ଗ୍ୟାରେଂଟି 5 ନିୟୁତ ଆମେରିକୀୟ ଡଲାର ସମାନ ହେବ ଯାହା ଋଣ/ସୁବିଧା/ବିକ୍ରେତା ସହିତ ନିଲାମ ସମ୍ବନ୍ଧୀୟ ବଣ୍ଡ/ଅଗ୍ରୀମ/ରୋଜଗାର ଗ୍ୟାରେଂଟୀ ଇତ୍ୟାଦି ସହ ଜଡ଼ିତ । ଆମେରିକାରେ ପ୍ରକଳ୍ପର ପରିଚାଳନା ଲାଗି ଏହି ପ୍ରକ୍ରିୟା ଆବଶ୍ୟକ ହୋଇଥାଏ । ସି-କର୍ପୋରେସନ ଦେଶ ପାଇଁ ବହୁମୂଲ୍ୟ ବିଦେଶୀ ମୁଦ୍ରା ଅର୍ଜନ କରିବ ଏବଂ ରାଷ୍ଟ୍ରାୟତ୍ତ କ୍ଷେତ୍ର ଉପକ୍ରମ ଟିସିଆଇଏଲର ଲାଭରେ ବୃଦ୍ଧି କରିବ । ଆମେରିକାରେ ପ୍ରକଳ୍ପ ପରିଚାଳନା ସମ୍ପର୍କରେ ସି-କର୍ପୋରେସନର ଗଠନ ଆମେରିକାର ଟେକ୍ସାସ ରାଜ୍ୟରେ କରାଯାଇଛି । ନୂଆ କରି ପ୍ରତିଷ୍ଠିତ ସି-କର୍ପୋରେସନ ଏକ ଆକଳନ ଅନୁସାରେ ପ୍ରାରମ୍ଭିକ ବର୍ଷରେ ପାଖାପାଖି 10 ପ୍ରତିଶତ ଲାଭ ହାସଲ କରିବ ଏବଂ ଏହାର କାରବାର 10 ନିୟୁତ ଆମେରିକୀୟ ଡଲାର ହେବ । କାର୍ଯ୍ୟର ପରିମାଣ ଅନୁଯାୟୀ ଏହାର କାରବାର ବୃଦ୍ଧି ପାଇବାର ସମ୍ଭାବନା ରହିଛି । ଆମେରିକାରେ ସି-କର୍ପୋରେସନ ଗଠନ ଦ୍ୱାରା ଟିସିଆଇଏଲକୁ ନିଜସ୍ୱ ବ୍ୟବସାୟ/କାରବାର/ଲାଭର ସମ୍ପ୍ରସାରଣ କରିବାରେ ସହାୟତା ମିଳିବ ଏବଂ ରାଷ୍ଟ୍ରାୟତ୍ତ କ୍ଷେତ୍ରର ଉପକ୍ରମ ହୋଇଥିବା କାରଣରୁ ସରକାରଙ୍କୁ ଅଧିକ ଲାଭାଂଶ ପ୍ରାପ୍ତ ହେବ । ଟିସିଆଇଏଲ ନିଜସ୍ୱ ଆଭ୍ୟନ୍ତରୀଣ ସମ୍ବଳରୁ ପ୍ରତିଭୂତି ରୂପରେ ମୋଟ 5 ନିୟୁତ ଆମେରିକୀୟ ଡଲାର ନିବେଶ କରିବ । ଏହା ବ୍ୟତୀତ ଆମେରିକାରେ ବ୍ୟବସାୟର ସମ୍ପ୍ରସାରଣ ଲାଗି ଏବଂ ନିଲାମ ବଣ୍ଡ/ଅଗ୍ରୀମ ପରିଶୋଧ ପ୍ରାଧିକାରକୁ କାରବାର ବ୍ୟାଙ୍କ ଗ୍ୟାରେଂଟୀ ସୁନିଶ୍ଚିତ କରିବା ଲାଗି ପାଖାପାଖି 5 ନିୟୁତ ଆମେରିକୀୟ ଡଲାରର କାଉଂଟର ଗ୍ୟାରେଂଟୀ ସି-କର୍ପୋରେସନ ପକ୍ଷରୁ ଦେବାକୁ ହେବ । ବର୍ତ୍ତମାନ ସରକାରଙ୍କ ଉପରେ କୌଣସି ବିତ୍ତୀୟ ଉତ୍ତରଦାୟିତ୍ୱ ନାହିଁ ।
କାଶ୍ମୀର ତୁଷାର ସ୍ଖଳନରେ ସୈନିକଙ୍କ ମୃତ୍ୟୁରେ ପ୍ରଧାନମନ୍ତ୍ରୀଙ୍କ ଶୋକ ପ୍ରକାଶ

କାଶ୍ମୀର ତୁଷାର ସ୍ଖଳନରେ ଘଟିଥିବା ସୈନିକମାନଙ୍କ ଜୀବନହାନୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “କାଶ୍ମୀର ତୁଷାର ସ୍ଖଳନ ଯୋଗୁଁ ଆମ ବୀର ସୈନିକମାନଙ୍କ ମୃତ୍ୟୁ ଏକ ଅତୀବ ଦୁଃଖଦ ଘଟଣା । ତୁରନ୍ତ ସନ୍ଧାନ ଏବଂ ଉଦ୍ଧାର କାର୍ଯ୍ୟ ପାଇଁ ଅଧିକାରୀମାନଙ୍କୁ ନିର୍ଦ୍ଦେଶ ଦିଆଯାଇଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିଜ୍ଞାନ ଏବଂ ପ୍ରଯୁକ୍ତି ବିଦ୍ୟା କ୍ଷେତ୍ରରେ ସହଯୋଗ ଲାଗି ଭାରତ ଏବଂ ରୁଷ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରକୁ କେନ୍ଦ୍ର କ୍ୟାବିନେଟ୍ର ମଞ୍ଜୁରି

2016 ଅକ୍ଟୋବରରେ ବିଜ୍ଞାନ ଏବଂ ପ୍ରଯୁକ୍ତି ବିଦ୍ୟା କ୍ଷେତ୍ରରେ ସହଯୋଗ ଲାଗି ଭାରତ ଏବଂ ରୁଷ ମଧ୍ୟରେ ଏକ ବୁଝାମଣାପତ୍ର ସ୍ୱାକ୍ଷରିତ ହୋଇଥିଲା । ଏହି ଏମ୍ଓୟୁ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଡିଏସଟି ମାଧ୍ୟମରେ ରୁଷ ସାଧାରଣତନ୍ତ୍ରର ବୈଜ୍ଞାନିକ, ବିଜ୍ଞାନ ଗବେଷଣା ସଂସ୍ଥା ଏବଂ ସହଯୋଗୀ ସଂସ୍ଥାଗୁଡ଼ିକ ଭାରତ ସହ ମିଳିତ ଭାବେ ବିଜ୍ଞାନ ଏବଂ ଗବେଷଣା କ୍ଷେତ୍ରରେ କାର୍ଯ୍ୟ କରିବା ଏହି ଏମ୍ଓୟୁର ଉଦ୍ଦେଶ୍ୟ । ଏହି ଏମ୍ଓୟୁ ଅଧୀନରେ ପାରସ୍ପରିକ ସହଯୋଗ ଲାଗି ଉଭୟ ପକ୍ଷ ରାଜି ହୋଇଛନ୍ତି । • ପାରସ୍ପରିକ ଲାଭ ପାଇଁ ସମ୍ମିଳନୀ, ଫୋରମ୍, ପ୍ରଦର୍ଶନୀ ଆଦି ଆୟୋଜନ ମାଧ୍ୟମରେ ସୂଚନା ଆଦାନପ୍ରଦାନ; • ଉଭୟ ପକ୍ଷ ଦ୍ୱାରା ମିଳିତ ଭାବେ ନିର୍ଦ୍ଧାରିତ ବିଷୟବସ୍ତୁ ଉପରେ ମିଳିତ ଗବେଷଣା କରିବା ଏବଂ ବିଜ୍ଞାନ ପ୍ରକଳ୍ପ ନିର୍ମାଣ ଲାଗି ସହଯୋଗ ତଥା ବ୍ୟବସ୍ଥା କରିବା; • ଉଭୟ ପକ୍ଷର ନିଷ୍ପତ୍ତି ଅନୁଯାୟୀ ବୈଜ୍ଞାନିକଙ୍କ ମଧ୍ୟରେ ସିଧାସଳଖ ଯୋଗାଯୋଗ କରାଇବା ଉଦ୍ଦେଶ୍ୟରେ ମିଳିତ ଭାବେ ବିଜ୍ଞାନଭିତ୍ତିକ କାର୍ଯ୍ୟକ୍ରମ (ସମ୍ମିଳନୀ, ଗୋଲଟେବୁଲ୍ ବୈଠକ, ଆଲୋଚନାଚକ୍ର) ଆୟୋଜନ କରିବା; • ବିଜ୍ଞାନ ଗବେଷଣା ସଂସ୍ଥା, ବୈଜ୍ଞାନିକ ଏବଂ ବିଶେଷଜ୍ଞଙ୍କ ମଧ୍ୟରେ ସିଧାସଳଖ ଯୋଗାଯୋଗ ଲାଗି ସମ୍ପର୍କ ପ୍ରତିଷ୍ଠା; • ବିଜ୍ଞାନର ଲୋକପ୍ରିୟତା ଲାଗି ମିଳିତ ବିଜ୍ଞାନଭିତ୍ତିକ କାର୍ଯ୍ୟକ୍ରମର ଗଣମାଧ୍ୟମ ଦ୍ୱାରା ପ୍ରଚାର; • ଏହି କ୍ଷେତ୍ରରେ ଆନ୍ତଃଶୃଙ୍ଖଳାମୂଳକ ଏବଂ ବହୁମୁଖୀ ସଂସ୍ଥାଗତ ପ୍ରକଳ୍ପର ବିକାଶ; ଏହି ବୁଝାମଣାପତ୍ର ମାଧ୍ୟମରେ ଭାରତ ଏବଂ ରୁଷ ମଧ୍ୟରେ ବ୍ୟାପକ ସହଯୋଗ ଲାଗି ନିର୍ଦ୍ଧାରିତ ହୋଇଛି । ସ୍ୱାକ୍ଷରିତ ହେବା ଦିନ ଠାରୁ ଏହି ଏମ୍ଓୟୁର ଅବଧୀ 5 ବର୍ଷ ପାଇଁ ରହିବ । ଆବଶ୍ୟକସ୍ଥଳେ ଏମଓୟୁ କାର୍ଯ୍ୟକାରୀ କରାଯିବାର ଅବଧୀକୁ ଅଧିକ 5ବର୍ଷ ପର୍ଯ୍ୟନ୍ତ ବଢ଼ାଯାଇପାରିବ । ତେବେ ନିର୍ଦ୍ଧାରିତ 5ବର୍ଷ ମଧ୍ୟରେ ଯଦି କୌଣସି ପକ୍ଷ ଚୁକ୍ତି ବାତିଲ କରିବାକୁ ଚାହାନ୍ତି, ତେବେ 6 ମାସ ଆଗରୁ ଏଥିପାଇଁ ଅପରପକ୍ଷକୁ ସୂଚିତ କରିବାକୁ ହେବ ।
ପାଟନା ବିମାନବନ୍ଦର ସମ୍ପ୍ରସାରଣ ପାଇଁ ବିହାର ସରକାରଙ୍କ ସହ ଜମି ଅଦଳ-ବଦଳ ପ୍ରସ୍ତାବକୁ କ୍ୟାବିନେଟ ମଞ୍ଜୁର

ଅନିଶାବାଦଠାରେ ଭାରତୀୟ ବିମାନ ବନ୍ଦର ପ୍ରାଧିକରଣକର 11.35 ଏକର ଜମି ବଦଳରେ ସମାନ ପରିମାଣର ଜମି ପାଟନାଠାରେ ଯୋଗାଇ ଦେବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ପ୍ରସ୍ତାବିତ ଜମିରେ ପାଟନାସ୍ଥିତ ଜୟ ପ୍ରକାଶ ନାରାୟଣ ଆନ୍ତର୍ଜାତିକ ବିମାନ ବନ୍ଦରର ପରିସର ସମ୍ପ୍ରସାରଣ କରାଯିବ । ନୂଆ ଟର୍ମିନାଲ୍ ବିଲ୍ଡିଂ ଏବଂ ଅନ୍ୟାନ୍ୟ ଆନୁସଙ୍ଗିକ ଭିତ୍ତିଭୂମି ନିର୍ମାଣ କରାଯିବ । ବିହାର ସରକାର ମଧ୍ୟ ଏହି ଭୂମି ହସ୍ତାନ୍ତର ପ୍ରସ୍ତାବରେ ରାଜି ହୋଇଥିଲେ । ପାଟନାଠାରେ ନୂଆ ଟର୍ମିନାଲ୍ ବିଲ୍ଡିଂ ନିର୍ମାଣ ହେଲେ ଏଠାରେ ବାର୍ଷିକ 30 ଲକ୍ଷ ଯାତ୍ରୀଙ୍କ ଯାତାୟାତ ପାଇଁ ସୁବନ୍ଦୋବସ୍ତ ହୋଇପାରିବ । ଏହାବ୍ୟତୀତ ପାଟନା ବିମାନବନ୍ଦର ଯାତ୍ରୀ ଧାରଣ କ୍ଷମତା ବୃଦ୍ଧି ପାଇବା ସହ ଏଠାରେ ଯାତ୍ରୀଙ୍କୁ ଆବଶ୍ୟକ ସ୍ଥାନ ଓ ସୁବିଧା ମିଳିପାରିବ । ବର୍ତ୍ତମାନ ପାଟନା ବିମାନବନ୍ଦରରେ ଯାତ୍ରୀ ଧାରଣ କ୍ଷମତା ବାର୍ଷିକ 5 ଲକ୍ଷ ହୋଇଥିବା ବେଳେ ଏଠାରେ ବାର୍ଷିକ 15 ଲକ୍ଷ ଯାତ୍ରୀଙ୍କ ଭିଡ଼ ଜମୁଥିଲା । ଫଳରେ ବିମାନଯାତ୍ରୀମାନେ ସ୍ଥାନାଭାବର ସମ୍ମୁଖୀନ ହେଉଥିଲେ ।
ସର୍ଦ୍ଦାର ପଟେଲଙ୍କୁ ତାଙ୍କ ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସର୍ଦ୍ଦାର ପଟେଲଙ୍କୁ ତାଙ୍କ ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ଏବଂ ଭାରତ ପ୍ରତି ତାଙ୍କର ମହାନ ଅବଦାନକୁ ମନେ ପକାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ସର୍ଦ୍ଦାର ପଟେଲଙ୍କୁ ତାଙ୍କ ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଅର୍ପଣ କରୁଛି ଏବଂ ଭାରତ ପ୍ରତି ବିଶେଷ କରି ଆମ ଦେଶକୁ ଏକଜୁଟ କରିବାରେ ଏବଂ ସାମଗ୍ରିକ ବିକାଶରେ ପ୍ରେରଣା ଯୋଗାଇବାରେ ତାଙ୍କର ମହାନ ଅବଦାନକୁ ମନେ ପକାଉଛି ।”
ଜର୍ମାନୀ, ଭାରତ ମଧ୍ୟରେ ବିକଳ୍ପ ମେଡିସିନ୍ କ୍ଷେତ୍ରରେ ସହଯୋଗ ପାଇଁ ମିଳିତ ଘୋଷଣାକୁ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଜର୍ମାନୀ ଓ ଭାରତ ମଧ୍ୟରେ ବିକଳ୍ପ ମେଡିସିନ୍ କ୍ଷେତ୍ରରେ ସହଯୋଗ ପାଇଁ ଘୋଷଣାପତ୍ରକୁ ମଞ୍ଜୁରି ମିଳିଛି । ମିଳିତ ଘୋଷଣାପତ୍ର ସ୍ୱାକ୍ଷର ମାଧ୍ୟମରେ ଦୁଇ ଦେଶ ମଧ୍ୟରେ ପାରମ୍ପରିକ ଓ ବିକଳ୍ପ ମେଡିସିନ୍ କ୍ଷେତ୍ରରେ ଦ୍ୱିପାକ୍ଷିକ ସମ୍ପର୍କ ବୃଦ୍ଧି ହେବ । ଦୁଇ ଦେଶର ଘୋଷଣାପତ୍ର ଅନୁସାରେ ବିକଳ୍ପ ମେଡିସିନ୍ କ୍ଷେତ୍ରରେ ଗବେଷଣାରେ ସହଭାଗୀ, ପ୍ରଶିକ୍ଷଣ ଓ ବିଜ୍ଞାନରେ ଦକ୍ଷତା ବିକାଶ ହେଲେ ଆୟୁଷ କ୍ଷେତ୍ରରେ ନିଯୁକ୍ତି ସୁଯୋଗ ବୃଦ୍ଧି ପାଇବ । ଏଥିରେ ଅତିରିକ୍ତ ଆର୍ଥିକ କାରବାର ସାମିଲ ନାହିଁ । ଗବେଷଣା, ପ୍ରଶିକ୍ଷଣ ପାଠ୍ୟକ୍ରମ, ସମ୍ମିଳନୀ/ବୈଠକ ଆଦି ପାଇଁ ଆବଶ୍ୟକ ଆର୍ଥିକ ସମ୍ବଳକୁ ଆୟୁଷ ମନ୍ତ୍ରଣାଳୟର ପ୍ରଚଳିତ ବଜେଟ୍ ଆବଣ୍ଟନ ଓ ଯୋଜନାରୁ ଉପଯୋଗ କରାଯିବ ।
ଜାତୀୟ କ୍ରୀଡ଼ା ଦିବସରେ କ୍ରୀଡ଼ାବିତମାନଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାତୀୟ କ୍ରୀଡ଼ା ଦିବସ ଅବସରରେ କ୍ରୀଡ଼ାବିତମାନଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ କିମ୍ବଦନ୍ତୀ ଭାରତୀୟ ହକି ଖେଳାଳି ମେଜର ଧ୍ୟାନ ଚାନ୍ଦଙ୍କୁ ମଧ୍ୟ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଜାତୀୟ କ୍ରୀଡା ଦିବସର ଶୁଭେଚ୍ଛା ଏବଂ ମେଜର ଧ୍ୟାନ ଚାନ୍ଦ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି । କ୍ରୀଡା ପାଇଁ ସାମ୍ପ୍ରତିକ ବର୍ଷଗୁଡିକ ବହୁତ ଭଲ । ଏହି ଧାରା ଜାରି ରହୁ । କ୍ରୀଡା ସମଗ୍ର ଭାରତରେ ଲୋକପ୍ରିୟତା ହାସଲ କରିପାରେ ।”
ପ୍ରଧାନମନ୍ତ୍ରୀ ଡିସେମ୍ବର ୧୬ ତାରିଖରେ ରାଷ୍ଟ୍ରୀୟ ଯୁଦ୍ଧ ସ୍ମାରକୀରେ ସ୍ୱର୍ଣ୍ଣିମ ବିଜୟ ମଶାଲ ସମ୍ମାନ ଏବଂ ସ୍ୱାଗତ ସମାରୋହରେ ଅଂଶଗ୍ରହଣ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୬ ଡିସେମ୍ବର ୨୦୨୧ ଦିନ ଜାତୀୟ ଯୁଦ୍ଧ ସ୍ମାରକୀର ସ୍ୱର୍ଣ୍ଣିମ ବିଜୟ ମଶାଲର ସମ୍ମାନ ଏବଂ ସ୍ୱାଗତ ସମାରୋହରେ ଅଂଶଗ୍ରହଣ କରିବେ । ୧୯୭୧ ଯୁଦ୍ଧରେ ଭାରତର ବିଜୟର ୫୦ ବର୍ଷ ତଥା ବାଂଲାଦେଶ ଗଠନର ସ୍ମୃତିଚାରଣ ପାଇଁ ସ୍ୱର୍ଣ୍ଣିମ ବିଜୟ ବର୍ଷ ଉତ୍ସବର ଏକ ଅଂଶ ଭାବରେ ଗତବର୍ଷ ଡିସେମ୍ବର ୧୬ ତାରିଖରେ ପ୍ରଧାନମନ୍ତ୍ରୀ ରାଷ୍ଟ୍ରୀୟ ଯୁଦ୍ଧ ସ୍ମାରକୀରେ ସ୍ୱର୍ଣ୍ଣିମ ବିଜୟ ମଶାଲର ଜ୍ୟୋତି ପ୍ରଜ୍ୱଳିତ କରିଥିଲେ । ସେ ମଧ୍ୟ ଚାରିଟି ଜ୍ୟୋତି ଜଳାଇଥିଲେ ଯାହା ବିଭିନ୍ନ ଦିଗ ଦେଇ ଗତି କରିବାର ଥିଲା । ସେହି ଦିନଠାରୁ, ଏହି ଚାରିଟି ଜ୍ୟୋତି ଦେଶର ଏମୁଣ୍ଡରୁ ସେମୁଣ୍ଡ ପର୍ଯ୍ୟନ୍ତ ଗତି କରିଥିଲା, ଯେପରିକି ସିଆଚେନ୍‌, କନ୍ୟାକୁମାରୀ, ଆଣ୍ଡାମାନ ଏବଂ ନିକୋବର ଦ୍ୱୀପପୁଞ୍ଜ, ଲଙ୍ଗେୱାଲା, ରନ ଅଫ କଚ୍ଛ, ଅଗରତାଲା ଇତ୍ୟାଦି । ଏହି ଜ୍ୟୋତି ଯୁଦ୍ଧ କ୍ଷେତ୍ର ତଥା ୧୯୭୧ ଯୁଦ୍ଧର ପୁରସ୍କାରପ୍ରପ୍ତ ବୟୋଜେଷ୍ଠ ବିଜେତାମାନଙ୍କ ଘରକୁ ମଧ୍ୟ ନିଆଯାଇଥିଲା । ୧୬ ଡିସେମ୍ବର ୨୦୨୧ ର ସମ୍ମାନ ସମାରୋହରେ, ଏହି ଚାରିଟି ଜ୍ୟୋତିକୁ ପ୍ରଧାନମନ୍ତ୍ରୀ ରାଷ୍ଟ୍ରୀୟ ଯୁଦ୍ଧ ସ୍ମାରକୀର ଅନନ୍ତ ଜ୍ୟୋତି ସହିତ ମିଶ୍ରଣ କରିବେ ।
କର୍ଣ୍ଣାଟକରେ ଘର ଭୁଶୁଡ଼ି ମୃତ୍ୟୁବରଣ କରିଥିବା ବ୍ୟକ୍ତିଙ୍କ ପାଇଁ ପ୍ରଧାନମନ୍ତ୍ରୀ ଶୋକବ୍ୟକ୍ତ କରିବା ସହିତ ପୀଡିତଙ୍କ ପାଇଁ ପିଏମ୍ଏନ୍ଆରଏଫ୍ ରୁ ସହାୟତା ମଞ୍ଜୁର କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କର୍ଣ୍ଣାଟକର ବେଲାଗାଭିରେ ଘର ଭୁଶୁଡ଼ିବା କାରଣରୁ ମୃତ୍ୟୁବରଣ କରିଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ୍ ପାଣ୍ଠି (ପିଏମ୍‍ଏନ୍‍ଆରଏଫ୍‍) ର ଏକ ସହାୟତାକୁ ମଧ୍ୟ ମଞ୍ଜୁର କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “କର୍ଣ୍ଣାଟକର ବେଲାଗାଭିରେ ଘର ଭୁଶୁଡ଼ିବା କାରଣରୁ ପ୍ରାଣ ହରାଇବା ଅତ୍ୟନ୍ତ ଦୁଃଖ ଦାୟକ । ଏହି ଦୁଃଖ ସମୟରେ ମୋର ଚିନ୍ତାଧାରା ମୃତ ବ୍ୟକ୍ତିଙ୍କ ପରିବାର ସହ ଅଛି । ପିଏମଏନ୍‍ଆରଏଫ୍‍ରୁ ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ୨ ଲକ୍ଷ ଟଙ୍କା କରି ପ୍ରଦାନ କରାଯିବ ।”